**Kirándulás az Alacsony-Tátrában**

2016. június 10-12.

Az elmúlt hétvégén egy háromnapos, izgalmas kirándulást tettünk az Alacsony-Tátrában Szabó Ödön tanár úr vezetésével.

Pénteken 12:00-kor indultunk az iskola elől 21 fős csapatunkkal. A kisbuszunk a körülbelül hatórás út után megérkezett a szlovák Trangoška településhez. Innen gyalog szűk két óra alatt értünk fel a 650 m-rel magasabban fekvő turistaházhoz (*Chata M. R. Štefánika, 1740 m*) – a felfelé vezető utat a több napra megpakolt hátizsákjaink tették kihívássá. (A tavalyi túránkkal ellentétben sajnos most nem lehetett tűzifát felvinni egy teáért cserébe.) Egy bizonyos magasságnál kiértünk az erdőből, amelynek helyét törpefenyők vették át; majd ahogy felértünk a gerincre (a házhoz), már mindenütt csak kopár tájat láttunk.

Amikor megérkeztünk a házba, végre lepakolhattunk és megpihenhettünk – ugyanis ez volt a szálláshelyünk, itt töltöttük a két éjszakát. Az étteremben megkóstolhattuk a helyiek gyógynövényteáját, gulyáslevesét (ami persze meg sem közelíti a magyart), valamint sertéspörköltjét a szlovákok nemzeti ételével, knédlivel.

A gerinc a Gyömbér-csúcs alatt van, ami az Alacsony-Tátra legmagasabb pontja – másnap (szombaton) ennek meghódítását tűztük ki célul. Reggeli után indultunk el a csúcs felé, a hegyoldalon végig, felfelé. A Krúpovo-hágónál fordultunk el, és vettük célba a csúcsot. Mikor felértünk a 2043 m magas Gyömbér-csúcsra, diadalittasan néztünk le a többi hegyre (a Magas-Tátra is látszott), és a meredek északi oldal völgyeire.

Innen visszafelé indultunk, végig a hegygerincen, ahol az időnként rákezdő eső és az állandóan fújó erős szél sem tántorított vissza minket. Dél körül érkeztünk meg a Chopok-csúcsra (az Alacsony-Tátra 2. legmagasabb pontja), ahol megpihentünk a Rotunda-étteremben. Erre a csúcsra futnak be a sífelvonók, ezért itt jól kiépített létesítmények vannak – meg persze egy háromfejű sárkány… ez őrzi a Chopok-ot…!

A létesítmény csak 2004 m-en van, ebéd után viszont néhányan felkapaszkodtunk a sziklákon a 2026 m-es csúcsra. 13:45-kor indultunk tovább, ekkor a csapat kettévált: voltak, akik a gerincen mentek vissza (előtte ők is felmentek a csúcsra); mi a többiekkel és a tanár úrral azonban új utat választottunk, a hegyoldal lentebbi részét. Ehhez viszont le kellett odáig ereszkedni. A kijelölt ösvény helyett közvetlenül a sífelvonó alatt, egyenesen a meredek lejtőn jöttünk le! Így a másfél órásnak írt utat alig fél órára rövidítettük. A sífelvonó középállomásától ugyanazon az úton indultunk a szállás felé, amelyen egy éve jöttünk az ellenkező irányban. Végül a Chopok csúcsától számítva 2 óra alatt visszaértünk a házunkhoz, majd félóra múlva a másik csapat is megérkezett.

Tehát ez a nap is tartalmasan telt, és a végén mindnyájan fáradtan és megelégedetten dőltünk ágynak.

Az utolsó nap (vasárnap) reggelére köd szállt a területre. Összepakolás és reggeli után, 9:30-kor útnak indultunk a csapattal. A mai nap feladata a lejövetel volt. A turistaháztól közvetlenül a meredek hegyoldalon ereszkedtünk lefelé, itt a szűk ösvény és a csúszós talaj igazi nehézséget jelentett. Ezután többször át kellett kelnünk egy sebes folyású patakon, de minden nehézséggel sikeresen megbirkóztunk. Az út további része már egyszerűbb volt. A szép völgyben, majd hangulatos házak között haladtunk, míg végül megérkeztünk Mýto faluba, ahol ott várt a buszunk. (Néhányan ugyanis a pénteki úton mentek le a buszvezetővel, és átjöttek ide értünk.) Itt egy kellemes helyen megebédeltünk, majd élményekkel gazdagon ültünk a buszba, és vettük az irányt hazafelé.

Molnár Balázs 10.A